Per Clausen (EL), 2008-10-21:
I grunden burde den her sag være relativt enkel.
Vi er i den situation, at vi står med lange ventelister på sygehusområdet.
Hr. Jens Peter Vernersen har gentagne gange i dag understreget og påpeget, at konflikten kun har været en medvirkende årsag til, at vi har de ventelister.
Vi har i årevis hørt på, at skiftende sundhedsministre, ordførere for Venstre, Det Konservative Folkeparti og Dansk Folkeparti har belært os om, at netop det frie sygehusvalg og derefter det udvidede frie sygehusvalg var den mest effektive måde at fjerne ventelister på.
Det har vi hørt på et utal af gange.
Derfor er det jo i virkeligheden fuldstændig ubegribeligt, hvorfor regeringen nu kommer med det her forslag, selvfølgelig medmindre det lykkedes for Danske Regioners formand at afpresse regeringen på grov vis i forårets forhandlinger.
Måske skulle man også erkende hvad man vel må vide - at når man har et udvidet frit sygehusvalg, betyder det en fordel kun for de mennesker, som er så - i gåseøjne heldige at have en sygdom eller lidelse, som kan behandles på et privat sygehus.
Ellers har man ikke meget at bruge det udvidede frie sygehusvalg til.
Hvis det nu var den erkendelse, der lå bag, ville regeringen og Dansk Folkeparti vel også nu lægge op til, at man kunne have en lidt mere bred drøftelse af, om der kunne være andre måder at regulere det her på end det, regeringen indtil nu har satset på.
Man kunne gå ind i en seriøs drøftelse af det forslag, som Lægeforeningen netop har fremlagt, og man kunne overveje andre modeller.
Det synes jeg i grunden ville være passende, når man er i den situation, at man må erkende, at det redskab, som man indtil nu har hævdet er det mest effektive til at bekæmpe ventelister med, åbenbart ikke duer til det.
Så det er sådan set det første, jeg vil sige.
Men så synes jeg også, at regeringen burde påtage sig et medansvar for, at arbejdsforholdene inden for sygehussektoren i Danmark er sådan, at det var nødvendigt for de ansatte at gennemføre en meget langvarig konflikt for bare at få rettet en lille smule op på nogle ting, og at man vel også har et medansvar for, at man i realiteten har fuldstændig styr på regionernes økonomi og dermed har fat i den lange ende, uanset om der skal være konflikt eller ikke være konflikt.
Uanset at vi jo synes, at hele argumentationen omkring det her forslag med at suspendere det frie sygehusvalg kunne trænge til at blive klargjort fra regeringspartiernes side, så man fortalte, hvad det var, man havde opdaget, omkring det med den her ordning i forhold til at nedbringe ventelister, der gør, at man nu skal suspendere det for at nedbringe ventelisterne, og uanset at regeringen selvfølgelig har et medansvar for den situation, der er, så burde Enhedslisten selvfølgelig ud fra alle kriterier stemme for det her forslag.
Men der er en ting, der gør, at vi ikke kan gøre det, og det er, at hvis vi stemmer for det her forslag, godkender vi en aftale, som regeringen har lavet med Danske Regioner, hvor der står, at hver region er forpligtet til at købe ledig behandlingskapacitet på de private sygehuse og klinikker svarende til et månedligt gennemsnit af omsætningen på alle aftalesygehuse i perioden 1. oktober 2007 til 31. marts 2008.
Der står ikke i den her aftale, at Danske Regioner for at nedbringe ventelisterne så hurtigt som muligt og for at sikre, at man får behandlet folk i den rækkefølge, som de skal i forhold til deres sygdom, skal bruge de private sygehuse så meget, som der er brug for.